**Fidan Gözəlova**

**Qarabağ Azərbaycandır!**

2020-ci il yaddaşlarda heç yaxşı qalmadı. Həyatımız tamamilə dəyişdi. Bu ilin uğursuz olduğunu düşünürdüm. Lakin heç bir zaman bilməzdim ki, uğursuzluqların ard-arda gədiyi bu ildə 30 ilə yaxındır ki, həsrətində olduğumuz torpaqlarımızda tarixi yenidən yazacağıq. İnanıram ki, hər birimiz bu anları səbirsizliklə gözləyirdik. Tarix kitablarında oxuduğumuz, lakin gedə bilmədiyimiz torpaqlarımıza Ordumuzun daxil olduğunu bilmək, qələbə xəbərləri almaq necə gözəl hissdir. İndi o torpaqlarda mənim əsgərim addımlayır.

Bu günlərdə duyduğumuz qürür hissini, sevincimizi ifadə etməyə cümlələr kifayət etmir. Qürurdan sanki insanın qəlbi genişlənir. İnsan heç bir yerə sığa bilmir, heç bir anı, xəbəri qaçırmaq istəmir. Axı yeni tarix yazılır. Torpağın nə demək olduğunu daha gözəl anlayırsan. “Torpaq uğrunda ölən varsa, Vətəndir”.

Düşünün ki, 5 hərf bir araya gəlir və uğruna canlar verilən, yolunda ölümə belə gedilən, qürbətdə olsan belə daim həsrətində olduğun müqəddəs bir söz yaranır. VƏTƏN!

İgidlərimiz Şəhid olur, Analar övladsız, övladlar atasız qalır. Niyə? Qarabağ və həsrət sözləri bir arada işlənməsin deyə. İşğal edilmiş torpaqlarımız deyil, Bütöv Azərbaycan deyilsin deyə. Gələcək nəsillərə igidlik və əzmlə yazılmış tarix miras qoyulsun deyə.

Bizlər 30 ilə yaxındır ki, Qarabağda yaşamadıq, lakin hər bir zaman Qarabağla yaşadıq.

Qarabağ bizim üçün nədir? Nəyi ifadə edir?

Qarabağ-qəlbimizdə hər zaman qanayan yaradır, heç bir zaman qabıq bağlamayan, sağalmayan, daim sızlayan.

Gözlərimizdən axan hər damla göz yaşıdır.

Anasından qoparılmış körpədir.

İllərlə davam edən böyük bir həsrətdir.

Keçmişimiz, bu günümüz, gələcəyimizdir.

Yüksəlmək istəyən qartalın yaralı qanadlarıdır.

Kəsilmiş, lakin kökləri torpağın dərinliklərinə qədər uzanan, qocaman bir çinardır.

Xocalıda qətl edilən insanların ah-naləsinin şahididir.

Həm dərdimiz, həm də dərmanımızdır.

Məqsədimizə gedən çətin, lakin gözəl bir yoldur.

Yüksək, fəth edilməsi çətin olan zirvədir.

Hər qaranlıq gecənin sonu olan günəşli səhərdir.

Düşmənlərin əsir aldığı tarixdir.

Qarabağ uğruna canlarından keçən igidlərimizin şəhid olarkən verdiyi son nəfəsdir.

Qarabağ Azərbaycandır!

Bu yaralar sağalmayacaq daim sızlayacaq. Çünki gələcəyimizi daha sağlam təməllər üzərinə qurmaq istəyiriksə, tariximizi unutmamalıyıq. Əbu Turxanın qeyd etdiyi kimi: “Tarix iki halda təkrarlanır: ibrət götürəndə yaxşı məqamlar, götürməyəndə pis məqamlar təkrar olunur”.

Artıq göz yaşlarımız sevicdən axır. Ana ilk günki kimi ruhu körpə qalan, lakin yaşa dolmuş gənc övladı ilə qovuşur. Həsrətimizə son qoyulur.

Artıq qartalımın yaralı qanadları sağalacaq. Kəsilmiş çinarımız yenidən cücərəcək, torpağın dərinliklərinə qədər kök salacaq, budaqları yaşıl yarpaqları ilə səmanı gözələşdirəcək. Qarabağı xalqımın gülüş, sevinc səsləri bürüyəcək.

Bizlər bu günlərdə ümid və inam hisslərinin necə də dəyərli olduğunu anladıq. Bir insan bunların hər ikisinə sahibdirsə, sanki bu həyatda öhtəsindən gələ bilməyəcəyi çətinlik yoxdur. Lakin bütün xalq bu hisslərə sahibdirsə, artıq yeni və şərəfli tarix yazılır. Çünki bir xalqın qəlbi eyni arzu üçün döyünürsə, diqqəti, ümidi, inamı bir məqsədə yönəlirsə, artıq onun önündə heç bir çətinlik qalmır. Sizə isə xalqınızla fəxr etmək və qürur duymaq qalır.

Qələbə xəbərlərini aldığımız bu gözəl günlərdə 7 yaşlı qardaşımla telefonla danışdığım zaman sevinclə dedi:

-“Evimizin eyvanına bayrağımızı asmışıq, baxım külək vurubsa, düzəldim”.

Anam dedi ki, hər saat bayrağa baxır. Anladım ki, biz vətənimizi uşaqdan böyüyə bu qədər seviriksə, qalib gəlmək üçün qarşımıza çıxan bütün əngəlləri aşarıq.

Düşmənimizin olması pisdir, lakin onun namərd olması daha pisdir. O düşmən ki, gözləri yalanlarla kor olmuş, söylədikləri yalanlara özlərini inandıran, o yalanlara tarix deyən, doğruları eşitmək belə istəməyən aciz bir düşməndir.

Bu ədalətsiz dünyada ədalət uğrunda mübarizə aparmaq çox çətindir. Çünki ədalət deyil maraqlar ön plandadır. Biz isə bütün bunlara baxmayaraq mübarizə aparırıq. Bütün haqsızlıqlara baxmayaraq insan olaraq qalırıq. Çünki məsələ yalnız insan olmaq deyil, insan qala bilməkdir. Hər çətinliyə, yalana, susğunluğa, ədalətsizliyə baxmayaraq insan qala bilmək... Biz xalq olaraq bunu bacarırıq, çünki biz mərhəmətliyik, şərəfliyik, düşmən insanlıqdan çıxsa, belə...

İbn Xəlduna sual olunur:

-Zaman nədir?

-“Gözlədikdə yavaşlayar, gecikdikdə sürətlənər, kədərləndikdə can yandırar, xoşbəxt olduqda qısalar, sıxıldıqda uzanar”. Biz zamanın hər üzünü, çətinliyini Qarabağda gördük, xoşbəxtliyini, sevincini də yenə orada görürük.

Gələcək nəsillərə həll edilməmiş məsələ deyil, azad edilmiş gözəl torpaqlarımızı miras qoyaq. Artıq Dağlıq Qarabağ problemi deməyək. Həll edilmiş, Ədalətin yerini tapdığı məsələ deyək. Heç bir zaman unutmayacağımız, unutdurmayacağımız günlər deyək. Keçmiş, lakin bizə çox şey öyrədən tarix deyək. Ağız dolusu Bütöv Azərbaycan deyək!

Qarabağın bağrına düşən ağrı-acını sevgimizlə sağaldaq. Daha gözəl sabahlara oyanaq. Keçmişə baxaq nəticə çıxaraq və daim irəliyə doğru adımlayaq.

Freydin qeyd etdiyi kimi: “Bir gün geriyə dönüb keçmişə baxdığınızda mübarizələrlə keçən illərin həyatınızın əz gözəl illəri olduğunu anlayarsınız”. Çünki bu mübarizə bizi biz edir, milyonları bir edir. Daim bir və hürr olaq.